KIRJALLINEN KYSYMYS E-3235/02 esittäjä(t): Sebastiano Musumeci (UEN), Cristiana Muscardini (UEN)ja Franz Turchi (UEN) komissiolle. Etna.



Virallinen lehti nro 161 E , 10/07/2003 s. 0074 - 0075



KIRJALLINEN KYSYMYS E-3235/02 esittäjä(t): Sebastiano Musumeci (UEN), Cristiana Muscardini (UEN)ja Franz Turchi (UEN) komissiolle (15. marraskuuta 2002) Aihe: Etna Etnan purkaus osoitti, miten vähän tiedämme seismisten ilmiöiden ja tulivuorenpurkausten välisistä yhteyksistä. Sen taloudelliset seuraukset ovat vakavat maatalouden ja matkailun varassa elävälle alueelle. Lentokentän sulkeminen on johtanut matkailuelinkeinon romahtamiseen, kun 90 prosenttia tehdyistä varauksista on peruttu. Santa Venerinan ja Giarren maanjäristyksen välittömien uhrien lisäksi monet talouselämän toimijat ovat joutuneet vakavaan taloudelliseen kriisiin. Voiko komissio antaa Santa Venerinan, Giarren ja niiden ympäristön kodittomiksi jääneille välitöntä apua hiljattain Euroopan parlamentin talousarvioon otetusta katastrofirahastosta? Voiko komissio tehdä aloitteen sellaisen eurooppalaisen viranomaisen perustamiseksi, jonka tehtäviin kuuluu sekä erityistilanteissa toimiminen että tulivuorten ja maanjäristysten jatkuva seuranta? Voiko komissio huolehtia siitä, etteivät Sisiliasta välitetyt pelottavat kuvat johda alueen syrjäytymiseen? Onhan kyse säännöllisesti jo yli 50 000 vuoden ajan toistuneesta ilmiöstä, johon myös tulisi suhtautua sen mukaisesti. Michel Barnier'n komission puolesta antama vastaus (28. tammikuuta 2003) Komissio haluaa ilmaista myötätuntonsa Etnan viimeaikaisen purkauksen pahasti koettelemia Santa Verennan ja Gierran sekä niiden naapurialueiden asukkaita kohtaan. Kyseisten alueiden auttamiseksi komissio on valmis tarkastelemaan Italian viranomaisten mahdollisesti esittämää hakemusta Sisilian alueen toimenpideohjelman tarkistamisesta. Komissio on aiemminkin suhtautunut myönteisesti luonnonmullistusten koettelemien alueiden pyyntöihin käyttää rakennerahastovaroja joustavasti voimassa olevia asetuksia noudattaen. Myös suoritusvarauksesta saadaan kenties myöhemmin lisävaroja. Nämä määrärahat myönnetään ohjelmalle vuodesta 2004 alkaen, jos väliarviointi osoittautuu myönteiseksi. Sisilian alue voi myös hyötyä rakennerahastojen tavoitteeseen 1 ohjelmakaudella 20002006 sisältyvään alueelliseen toimenpideohjelmaan kuuluvan C toimen toimenpiteestä 4.15. Toimenpideohjelmaa osarahoittaa Euroopan maatalouden ohjaus- ja tukirahaston (EMOTR) ohjausosasto. Tässä toimenpiteessä on mahdollista saada luonnonmullistuksen jälkeen tukea muualla kuin maatiloilla tehtäviin perusrakenneinvestointeihin, joita tarvitaan tuotannon aktiiviseen tukemiseen, sekä monivuotisten viljelysten, eläinten, rakennusten, perusrakenteiden, koneiden ja laitteiden uusimiseen tai kunnostamiseen. Julkiset määrärahat ovat 20 miljoonaa euroa, josta EMOTR:n osuus on 10,4 miljoonaa euroa. Lisäksi Italian viranomaiset ovat esittäneet komissiolle hakemuksen Euroopan unionin solidaarisuusrahaston(1) varojen käytöstä. Komission yksiköt tarkastelevat tätä hakemusta parhaillaan. Jos ne katsovat, että hakemus täyttää rahaston perustamisasetuksen edellytykset, komissio ehdottaa mitä pikimmin budjettivallan käyttäjälle korjaavaa ja täydentävää talousarviota, jonka tarkoituksena on saada käyttöön aiheelliseksi katsotut varat. Euroopan yhteisön perustamissopimuksen 87 artiklan 2 kohdan b alakohdassa annetaan mahdollisuus myöntää valtiontukea luonnonmullistusten tai poikkeuksellisten olosuhteiden aiheuttamista vahingoista selviytymiseksi. Näin ollen komissio hyväksyy jopa 100-prosenttiset tuet luonnonmullistusten aiheuttamien vahinkojen korvaamiseksi. Komissio jakaa arvoisan parlamentin jäsenen huolenaiheen tarpeesta seurata Etnaa säännöllisesti. Yhteinen tutkimuskeskus (YTK) pystyy tarjoamaan tieteellistä tukea seuraavien alojen seurantatoimissa: alailmakehän aerosoli ja tulivuorten toiminnasta johtuva maan liikkuminen. YTK:n yhdessä Milanon polyteknillisen instituutin kanssa tekemät tutkimukset voivat hyvinkin auttaa jatkuvan, Italian viranomaisten johtaman seurantajärjestelmän käyttöönotossa. (1) Neuvoston asetus (EY) N:o 2012/2002, annettu 11. marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002.